Għadd ta' ministri għall-affarijiet barranin tal-istati membri tal-UE u r-Rappreżentant Għoli rċevew stedina għal konferenza dwar it-tema tar-ritorn tar-refuġjati, fil-11 u t-12 ta' Novembru, f'Damasku. L-UE u l-istati membri tagħha mhux ser jattendu din il-konferenza. L-Unjoni Ewropea hija tal-fehma li l-prijorità attwali hija azzjoni reali biex jinħolqu kondizzjonijiet għal ritorn sikur, volontarju, dinjituż u sostenibbli ta' refuġjati u persuni spostati internament lejn iż-żoni ta' oriġini tagħhom, f'konformità mad-dritt internazzjonali u l- Limiti u Parametri ta' Protezzjoni għar-Ritorn tar-Refuġjati lejn is-Sirja , kif maħruġa min-NU fi Frar 2018, fejn il-UNHCR tgawdi aċċess sħiħ u bla xkiel fis-Sirja kollha. Minħabba f'hekk, il-konferenza hija prematura. Filwaqt li d-deċiżjoni ta' ritorn jeħtieġ li dejjem tkun waħda individwali, il-kondizzjonijiet fis-Sirja fil-preżent ma jippermettux il-promozzjoni ta' ritorn volontarju fuq skala kbira, f'kondizzjonijiet ta' sikurezza u dinjità f'konformità mad-dritt internazzjonali. Ir-ritorni limitati li seħħew juru l-ħafna ostakli u theddid li għadhom iħabbtu wiċċhom magħhom il-persuni spostati internament u r-refuġjati li jirritornaw, b'mod partikolari l-lieva furzata, id-detenzjoni indiskriminata, l-għajbien furzat, it-tortura, il-vjolenza fiżika u sesswali, id-diskriminazzjoni fl-aċċess għall-akkomodazzjoni, l-art u l-proprjetà kif ukoll servizzi bażiċi batuti jew ineżistenti. L-Unjoni Ewropea ttenni li r-Riżoluzzjoni 2254 tal-Kunsill tas-Sigurtà tan-NU tistabbilixxi l-qafas għas-soluzzjoni politika komprensiva u sostenibbli għall-konflitt fis-Sirja, filwaqt li tindirizza l-kawżi sottostanti tal-konflitt u tal-kriżi tar-refuġjati u tal-ispostament intern. Għalhekk intennu l-appell urġenti tagħna lir-reġim u lill-isponsors tiegħu biex jimpenjaw ruħhom bis-sħiħ u b'rieda tajba fil-ħidma tal-Kumitat Kostituzzjonali, kif ukoll fil-kwistjonijiet l-oħra kollha msemmija fir-Riżoluzzjoni 2254 tal-KSNU, b'mod partikolari l-ħelsien tad-detenuti. Il-Pajjiżi Kandidati r-Repubblika tal-Maċedonja ta' Fuq, il-Montenegro u l-Albanija1), il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Georgia jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni